Προτάσεις του γενικού εισαγγελέα Van Gerven της 15ης Οκτωβρίου 1992. - ABBOTT GMBH ΚΑΤΑ OBERFINANZDIREKTION KOELN. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: BUNDESFINANZHOF - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΜΟΝΟΚΛΩΝΙΚΑ ΑΝΤΙΣΩΜΑΤΑ. - ΥΠΟΘΕΣΗ C-191/91.



Συλλογή της Νομολογίας του Δικαστηρίου 1993 σελίδα I-00867



Προτάσεις του γενικού εισαγγελέα

++++

1. Στην παρούσα υπόθεση το Bundesfinanzhof (στο εξής: αιτούν δικαστήριο) υποβάλλει στο Δικαστήριο ορισμένα προδικαστικά ερωτήματα που αφορούν την ερμηνεία της κλάσεως 3002 του Κοινού Δασμολογίου (στο εξής: ΚΔ) και των δασμολογικών της διακρίσεων, όπως περιέχονται στην έκθεση ακροατηρίου, ενόψει της δασμολογικής κατατάξεως μονοκλωνικών αντισωμάτων.

Η Συνδυασμένη Ονοματολογία του ΚΔ καθιερώθηκε, ως γνωστό, με τον κανονισμό (ΕΟΚ) 2658/87 του Συμβουλίου, της 23ης Ιουλίου 1987, σχετικά με τη δασμολογική και στατιστική ονοματολογία και το ΚΔ (1). Τα ερωτήματα ανέκυψαν στο πλαίσιο διαφοράς μεταξύ της εταιρίας Abbott GmbH και της Oberfinanzdirektion Koeln.

2. Η εταιρία Abbott ανήκει στον όμιλο Abbott, έναν όμιλο με ηγετική θέση στη φαρμακευτική βιομηχανία. Εμπορεύεται μεταξύ άλλων σύνθετα εμπορεύματα (καλούμενα: Test-Kits). Πρόκειται για σύνολα που παρουσιάζονται σε συσκευασίες που προορίζονται για λιανική πώληση και περιέχουν διάφορα εργαστηριακά αντιδραστήρια για να χρησιμοποιηθούν ως ανοσοβοηθήματα στη διαγνωστική, δηλαδή για την ανίχνευση και τον καθορισμό ορισμένων ουσιών στον ανθρώπινο ορό και πλάσμα.

Στο τέλος Μαΐου και αρχές Ιουνίου 1989, η Oberfinanzdirektion Koeln εξέδωσε δεσμευτικές γνωματεύσεις περί δασμολογικής κατατάξεως για τέσσερα από τα σύνθετα εμπορεύματα που εμπορεύεται η Abbott. Η Oberfinanzdirektion Koeln, στηριζόμενη στο διαγνωστικό αντιδραστήριο ή μονοκλωνικό αντίσωμα που καθόριζε τον κύριο χαρακτήρα και τη σύνθεση των συνθέτων εμπορευμάτων, κατέταξε τα τέσσερα σύνθετα εμπορεύματα στη δασμολογική διάκριση 3002 90 90 της Συνδυασμένης Ονοματολογίας, που φέρει τον τίτλο "άλλα" προϊόντα. Η Abbott προσέφυγε κατά αυτής της δασμολογικής κατατάξεως και επικαλέσθηκε σχετικά, μεταξύ άλλων, μια μη δεσμευτική γνωμάτευση περί δασμολογικής κατατάξεως που της είχαν χορηγήσει οι βρετανικές τελωνειακές αρχές για ένα από τα σύνθετα εμπορεύματα και η οποία αναφερόταν στη δασμολογική διάκριση 3002 90 30, που φέρει τον τίτλο "αίμα ζώων, παρασκευασμένο για (...) διαγνωστικές χρήσεις".

Η ένσταση της Abbott όμως απορρίφθηκε. Με την προσφυγή που άσκησε ενώπιον του αιτούντος δικαστηρίου, η Abbott ζητεί την ακύρωση των δεσμευτικών γνωματεύσεων περί δασμολογικής κατατάξεως που προαναφέρθηκαν, καθώς και την κατάταξη των εν λόγω συνθέτων εμπορευμάτων στη δασμολογική διάκριση 3002 10 10, που φέρει τον τίτλο "ειδικοί οροί από ζώα ή ανθρώπους που έχουν ανοσοποιηθεί".

3. Το αιτούν δικαστήριο ερωτά στην ουσία το Δικαστήριο αν η Συνδυασμένη Ονοματολογία του ΚΔ έχει την έννοια ότι τα οικεία σύνθετα εμπορεύματα πρέπει να θεωρηθούν, κατ' εφαρμογήν του κανόνα 3β του ΚΔ, ως "άλλα" προϊόντα, κατά την έννοια της δασμολογικής κλάσεως 3002 90 90, ή ως ειδικοί οροί της δασμολογικής κλάσεως 3002 10 10 και, στην περίπτωση που καμία από τις δύο λύσεις δεν είναι ορθή, σε ποια άλλη δασμολογική διάκριση της κλάσεως 3002 ή σε ποια άλλη κλάση του ΚΔ (παραδείγματος χάρη 3822) πρέπει να καταταγούν τα οικεία σύνθετα εμπορεύματα.

4. Η Abbott και η Επιτροπή υπέβαλαν γραπτές παρατηρήσεις, που αναφέρονται στην έκθεση ακροατηρίου. Η Επιτροπή προτείνει στις παρατηρήσεις της την κατάταξη των οικείων συνθέτων εμπορευμάτων στη δασμολογική διάκριση 3002 10 91. Με επιστολή της 21ης Φεβρουαρίου 1992, η Abbott κατέστησε γνωστό ότι είχε εν τω μεταξύ αναθεωρήσει τη θέση της και συμμεριζόταν την άποψη της Επιτροπής. Δέχεται ότι δεν έλαβε επαρκώς υπόψη τη σημασία της υλικής φύσεως των ορών για την κατάταξη των αντισωμάτων και ότι κατά συνέπεια παραιτείται από την κατάταξη στη δασμολογική κλάση 3002 10 10 που είχε προτείνει.

5. Η άποψη της Επιτροπής είναι και για μένα πειστική και θεωρώ ότι περιλαμβάνει τα ακόλουθα σημαντικά στοιχεία.

Πρέπει καταρχάς, όπως παρατηρεί και το αιτούν δικαστήριο στη Διάταξή του, να εφαρμοστούν οι γενικοί κανόνες για την ερμηνεία της Συνδυασμένης Ονοματολογίας. Τα σύνθετα όμως εμπορεύματα αποτελούνται από διάφορα υλικά που μπορούν να καταταγούν σε δύο τουλάχιστον κλάσεις του ΚΔ. Δεν υπάρχει περισσότερο εξειδικευμένη κλάση που να έχει, σύμφωνα με τον γενικό κανόνα Α3, α, προτεραιότητα έναντι των κλάσεων με γενικότερο περιεχόμενο. Κατά συνέπεια, θα εφαρμοστεί ο κανόνας Α3, β, που προβλέπει συγκεκριμένα ότι "τα εμπορεύματα που παρουσιάζονται σε σύνολα συσκευασμένα για τη λιανική πώληση κατατάσσονται σύμφωνα με την ύλη που δίνει σ' αυτά τον ουσιώδη τους χαρακτήρα, όταν είναι δυνατός αυτός ο καθορισμός".

6. Είναι, νομίζω, προφανές ότι τα Test-Kits πρέπει να θεωρηθούν ως σύνολα αντικειμένων που προορίζονται για τη λιανική πώληση (2). Πρέπει επομένως να καθοριστεί η ύλη που δίνει στα οικεία σύνολα αντικειμένων τον ουσιώδη χαρακτήρα τους. Τόσο το αιτούν δικαστήριο όσο και οι διάδικοι της κύριας δίκης και η Επιτροπή συμφωνούν ότι πρόκειται για το μονοκλωνικό αντίσωμα. Τα μονοκλωνικά αντισώματα εκκρίνονται στο αίμα από τα λεμφοκύτταρα Β (που καλούνται και λεμφοκύτταρα του αίματος, και αποτελούν μια ομάδα των λευκών αιμοσφαιρίων), που αποτελούν τα ίδια συστατικά του αίματος (ή "μέρη του αίματος" σύμφωνα με την ορολογία των επεξηγηματικών σημειώσεων της ονοματολογίας του Συμβουλίου Τελωνειακής Συνεργασίας) Αυτά τα μονοκλωνικά αντισώματα αποτελούν επομένως επίσης μέρη του αίματος και καλούνται ανοσοσφαιρίνες. Τα μονοκλωνικά αντισώματα που παράγονται στα εργαστήρια για τη δημιουργία των συνθέτων εμπορευμάτων για τα οποία πρόκειται στην παρούσα υπόθεση λαμβάνονται με έκκριση από ένα υβρίδωμα (το αποτέλεσμα της συντήξεως ενός λεμφοκυττάρου Β και ενός καρκινικού κυττάρου). Εφόσον αυτά τα αντισώματα είναι τα ίδια με αυτά που εκκρίνουν τα λεμφοκύτταρα Β στο αίμα, τα μονοκλωνικά αυτά αντισώματα είναι επίσης ανοσοσφαιρίνες.

Δεδομένου ότι το κύριο συστατικό των συνθέτων εμπορευμάτων είναι η ανοσοσφαιρίνη και ότι το προϊόν αυτό, σύμφωνα με τις επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας (3), θεωρείται ως μέρος του αίματος (4), το ορθό είναι τα σύνολα αυτά να καταταγούν στη δασμολογική κλάση 3002 10, "ειδικοί οροί από ζώα ή ανθρώπους που έχουν ανοσοποιηθεί και άλλα συστατικά του αίματος". Δεν είναι επομένως απαραίτητο να καταφύγει κανείς * όπως έπραξε η Oberfinanzdirektion Koeln * στη δασμολογική διάκριση 3002 90 90, "άλλα".

7. Απομένει να καταταγούν με ακρίβεια τα σύνθετα εμπορεύματα σε μια από τις διακρίσεις της δασμολογικής κλάσεως 3002 10. Πρέπει καταρχάς να γίνει επιλογή μεταξύ των "ειδικών ορών από ζώα ή ανθρώπους που έχουν ανοσοποιηθεί" και των "άλλων συστατικών του αίματος", που και αυτά χωρίζονται σε διάφορες διακρίσεις που απαριθμούνται στη συνέχεια. Είναι σαφές ότι δεν μπορεί να πρόκειται για ορό: σύμφωνα με την επεξηγηματική σημείωση του Συμβουλίου Τελωνειακής Συνεργασίας, δασμολογική κλάση 3002, υπό γ, δεύτερο εδάφιο, οι οροί είναι τα υγρά μέρη του αίματος που αποχωρίζονται κατά την πήξη, πράγμα που δεν συμβαίνει στην περίπτωση των μονοκλωνικών αντισωμάτων. Επομένως, τα σύνθετα εμπορεύματα πρέπει να θεωρηθούν ως "άλλα συστατικά του αίματος".

Τέλος, μεταξύ αυτών των "άλλων συστατικών του αίματος" πρέπει να επιλεγεί μια από τις διακρίσεις "αιμοσφαιρίνη, γλοβουλίνη του αίματος και οροί γλοβουλίνης" (3002 10 91), "άλλα" "ανθρώπινης προελεύσεως" (3002 10 95) ή "άλλα" "άλλα" (3002 10 99). Για την Επιτροπή είναι σαφές * και η Abbott δεν το αμφισβητεί πλέον * ότι οι ανοσοσφαιρίνες είναι γλοβουλίνες του αίματος ή οροί γλοβουλίνης κατά την έννοια της δασμολογικής διακρίσεως 3002 10 91 (η επιλογή μεταξύ αυτών των δύο χαρακτηρισμών * γλοβουλίνες του αίματος ή οροί γλοβουλίνης * δεν ενδιαφέρει την προκειμένη υπόθεση, διότι τα δύο προϊόντα κατατάσσονται στην ίδια δασμολογική κλάση). Δεν βλέπω τον λόγο να μη συμμεριστώ την άποψη αυτή.

Συμπέρασμα

8. Προτείνω στο Δικαστήριο να δώσει την ακόλουθη απάντηση στα ερωτήματα που υπέβαλε το αιτούν δικαστήριο:

"Η Συνδυασμένη Ονοματολογία του Κοινού Δασμολογίου έχει την έννοια ότι τα σύνθετα εμπορεύματα (Test-Kits), το κύριο αντικείμενο των οποίων είναι ένα διαγνωστικό αντιδραστήριο ή μονοκλωνικό αντίσωμα, πρέπει να καταταγούν στη δασμολογική διάκριση 3002 10 91 'άλλα συστατικά του αίματος: (...) αιμοσφαιρίνη, γλοβουλίνη του αίματος και οροί γλοβουλίνης' ."

(*) Γλώσσα του πρωτοτύπου: η ολλανδική.

(1) * ΕΕ L 256, σ. 1. Στη συνέχεια ακολούθησαν πολλές τροποποιήσεις του κανονισμού αυτού που δεν ενδιαφέρουν την παρούσα υπόθεση.

(2) * Για έναν πιο συγκεκριμένο ορισμό της έννοιας του συνόλου του γενικού κανόνα Α3, βλ. την απόφαση της 7ης Οκτωβρίου 1985, 163/84, Telefunken (Συλλογή 1985, σ. 3299, σκέψη 35).

(3) * Κατά πάγια νομολογία του Δικαστηρίου, αυτές οι επεξηγηματικές σημειώσεις συνιστούν πολύτιμη βοήθεια κατά την ερμηνεία του ΚΔ. Βλ. πρόσφατα, μεταξύ άλλων, τις αποφάσεις της 28ης Φεβρουαρίου 1989, 245/87, Blaupunkt (Συλλογή 1989, σ. 573 * συνοπτική δημοσίευση), της 28ης Ιουνίου 1989, 164/88, Rispal κ.λπ. (Συλλογή 1989, σ. 2041 * συνοπτική δημοσίευση), και της 18ης Σεπτεμβρίου 1990, C-265/89, Vismans Nederland (Συλλογή 1990, σ. Ι-3411, σκέψη 18).

(4) * Βλ. την επεξηγηματική σημείωση που αφορά τη δασμολογική κλάση 3002, υπό γ. Η σημείωση αυτή αναφέρεται λεπτομερώς στην έκθεση ακροατηρίου.